Damit Boarischautorn a Forum ham, hoda zamma mitn Christian Buck 1969 de hoibjeali eascheinende Literatuazeitschrift „Schmankerl“ grindd. Eppa zua sejm Zeit hod da Brehm no de, nua fia kuaze Zeit bestehende Literatuazeitschrift „Edelgammler“ aussabrocht. Des Schmankerl hod se boid zum boarischn Sprochrohr fia de „Neie deitsche Mundoartdichtung“ (Hoffmann/Berlinger) entwicklt, de wo si deitli vo da kitschlastign Hoamatlyrik obgetzt hod. Nem boarischa, österreichischa und alemannischa Lyrik und Kuazprosa, enthoidn de Schmankerl-Heftln owa a literaturhistorische Essays. De teiweise ausufandn Lesabriaf-Dischkuas in de Heftln zoagn de Intensität mit dea wo iwa Sproch, Dialekt und Politik gstrittn worn is.